ผ่าไส้ติ่งมา 10วันแล้วค้ะ ตัดไหมเรียบร้อย แต่มีอาการปวดแผลเจ็บแผลตั้งแต่วันแรกที่ผ่าเสร็จ หลังตัดไหมก็ยังมีอาการอยู่บ้าง แต่ไม่ตลอด จะเจ็บเวลาไอ เข้าห้องน้ำ นอนตัวตรง ตอนนี้หลังจากตัดไหม แผลภายนอกแห้งดีค้ะ แต่มีรอยช้ำ และดูบวมๆ ยังเจ็บอยู่ บ้างทีปวดเลย มีอันตรายไหมค้ะ
สวัสดีค่ะ แม้อาการเจ็บที่แผลผ่าตัดยังไม่หายสนิท แต่หากอาการเจ็บค่อยๆ บรรเทาขึ้น ไม่ได้เจ็บตลอดเวลา ก็ถือว่าปกติดีค่ะ ส่วนการไอ การเบ่งถ่าย หรือการนอนตัวตรง ย่อมทำให้เนื้อเยื่อและกล้ามเนื้อรอบๆ แผลเกิดการดึงรั้งที่แผลผ่าตัด ซึ่งแม้แผลที่ผิวหนังภายนอกจะสมานกันสนิทดีแล้ว แต่เนื้อเยื่อและกล้ามเนื้อที่อยู่ภายในอาจยังไม่สมานสนิทกันดี จึงส่งผลให้เกิดความรู้สึกเจ็บได้ ดังนั้นเพื่อให้แผลภายในสมานกันสนิทดี และไม่เกิดอาการเจ็บหรือปวดอีก ควรงดเว้นการยกของหนัก การออกกำลังกายต่างๆ การทำงานที่ต้องใช้แรงมาก รวมถึงการเบ่งถ่ายอุจจาระ ไปอย่างน้อย 4 สัปดาห์สำหรับรอยช้ำและบวมรอบๆ แผล อาจเกิดการดึงรั้งที่มากไปขณะผ่าตัด ซึ่งรอยช้ำและบวมก็จะค่อยๆ ลดลงไปเองค่ะ หากผิวหนังรอบๆ แผลไม่มีสีแดง ไม่มีน้ำเหลืองหรือหนองซึมออกมาจากแผลอีก ปากแผลไม่แยก ก็ไม่ได้อันตรายแต่อย่างใด แต่หากแผลมีรอยแยก มีน้ำเหลืองซึม มีหนองไหล ผิวหนังเป็นสีแดง หรืออาการเจ็บและปวดแผลเป้นมากขึ้นเรื่อยๆ ควรไปพบแพทย์ค่ะ